移菊
作者：吳則禮
朝代：宋

paragraphs: 愛此秋氣凉，捐書坐北戶。
黄花手自栽，開花忽無數。
朔風吹寒雲，色映茅簷暮。
起立佇幽香，泥衣有零露。
旋移霜中花，娛此羈旅人。
白髮圖一笑，天公初不嗔。
平生飽參鼻，宿昔應供身。
老大無所著，幽花如絕倫。
勝處那可已，聊復運意根。
漉彼汁滓酒，澆兹葵莧唇。
憑君辦好語，與招江海魂。
端欲道逸想，緬焉難具論。